 

**בבית הדין הצבאי המחוזי**

**במחוז שיפוטי עורף**

**בפני כבוד הרכב השופטים: סא"ל רינת לוי מוסקוביץ- אב"ד**

**סרן טל דוד – שופט**

 **סרן יגאל עידאן – שופט**

**בעניין: התובע הצבאי: (ע"י ב"כ, סגן עמית שרמן)**

**נגד**

נאשם: ח/ XXX סמל ת.ה (ע"י ב"כ, עו"ד סאמר עלי)

**הכרעת - דין**

על פי הודאתו, מורשע הנאשם בחמישה פרטי אישום שעניינם מעשה מגונה לפי סעיף 348(ג) לחוק העונשין, התשל"ז – 1977, בהתאם לכתב האישום המתוקן ולפרטים הנוספים.

1. **ניתנה היום, כ"ג בתמוז התשפ"ג, 12.07.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט



 

**בבית הדין הצבאי המחוזי**

**במחוז שיפוטי עורף**

**בפני כבוד הרכב השופטים:**

**אל"ם מאיר ויגיסר - אב"ד**

**סא"ל סיגל טורג'מן – שופטת**

**רס"ן עדי גולדה – שופטת**

**בעניין:התובע הצבאי: (ע"י ב"כ, סגן הגר לבנטר)**

**נגד**

נאשם: ח/ XXX סמל תאאר האנם (ע"י ב"כ, עו"ד סאמר עלי)

**גזר-דין**

1. הנאשם הורשע לפי הודאתו בכתב אישום מתוקן, שייחס לו **חמש עבירות** של מעשה מגונה, לפי סעיף 348(ג) לחוק העונשין, התשל"ז-1977. כתב האישום מפרט מסכת של פגיעות מיניות, שביצע הנאשם כלפי חמש מתלוננות שונות, חיילות ששירתו עמו ביחידה, באופן מקביל ובמשך תקופה ממושכת, בשלבים שונים של שירותו הצבאי.
2. **נפגעת העבירה מ' ז'** שירתה כלוחמת חילוץ והצלה ביחידה של הנאשם. בחודש אוגוסט 2020 ביצעו שניהם שבוע הגנת ישובים. אז, בשתי הזדמנויות שונות ניסה הנאשם לנשקה על שפתיה תוך שימוש בכוח ובניגוד לרצונה. מספר ימים לאחר מכן, הבהירה לו, שהתנהגותו לא מקובלת עליה ושהיא לא מעוניינת בו. למרות זאת, במהלך חודש נובמבר 2020, בעת שיצאו השניים לסיור במסגרת תפקידם וישבו במושב האחורי של הרכב, מספר פעמים ניסה הנאשם לנשקה בניגוד לרצונה וחרף הבעת התנגדותה החוזרת ונשנית; הנאשם נגע בחזה מעל לחולצתה, מתחת לווסט הצבאי שלבשה, למרות ששבה והזיזה את ידו ממנה וביקשה שיחדל ממעשיו; הוא ליטף את ברכה ונגע בידו באיבר מינה מעל לבגדיה, על אף התנגדותה למעשים. כשהרחיקה את ידו ממנה, הניח הנאשם את ידה על איבר מינו, למרות סירובה לכך. במהלך כל אותה נסיעה, שנמשכה כשמונה שעות, פעם אחר פעם, שלח הנאשם את ידיו לאזורים שונים בגופה, למרות שביקשה ממנו שיחדל ממעשיו. בחודש ינואר 2021 במהלך סיור רכוב נוסף במסגרת תפקידם, כאשר השניים ישבו במושב האחורי של הרכב, התקרב אליה הנאשם ונישק אותה על שפתייה ללא הסכמתה. בהמשך, ניסה לנשקה שוב וזו התנגדה למעשיו, אך הוא התעלם מבקשותיה ונגע בחזה מעל לחולצתה מתחת לווסט שלבשה.
3. את **נפגעת העבירה ש' ס' ט'**, לוחמת חי"ר ביחידתו, הכיר הנאשם במסגרת השירות המשותף. בסוף חודש דצמבר התלווה אליה להליכה בשביל ההיקפי סמוך למוצב. כשעצרו לדבר סמוך לבטונדה, התקרב אליה באופן שמנע ממנה להתרחק ממנו, רכן עליה וניסה לנשקה על פיה פעמיים, למרות שסירבה לכך, לבסוף נישקה על צווארה. בהזדמנות אחרת, בחודש ינואר 2021, בזמן ששוחחה במכשיר הטלפון הנייד עם בן זוגה, התקרב אליה וביקש שתסיים את השיחה. משלא נענתה לבקשתו, נישק אותה על צווארה ללא הסכמתה. בסיום השיחה, חיבק אותה, שלח ידו לעבר ישבנה וליטף אותה מעל למכנסיה. באופן דומה, במקומות שונים במוצב, ליטף הנאשם את ישבנה ללא הסכמתה בחודש יולי 2021 ובחודש ספטמבר 2021.
4. בחודש אוגוסט 2020, במהלך קורס הכשרה בבסיס האימונים בXXX, יצאו הנאשם ו**נפגעת העבירה סמל ד' ז'** לשבוע שטח בעיר XXX. בזמן שישבו תחת צלייה, התקרב אליה באופן שהתפרש בעיניה כניסיון לנשקה ובמספר הזדמנויות במהלך חודש נובמבר 2020 הציע שתתלווה אליו לחדרו או לחדר השירותים והיא סירבה. במהלך אותה תקופה, במספר רב של הזדמנויות חיבק אותה וליטף את ישבנה תוך שהצמידה אליו ללא הסכמתה, באופן שחשה את איבר מינו. בהזדמנות נוספת, ניסה לנשקה על שפתיה ועל צווארה למרות התנגדויותיה החוזרות.
5. עם **נפגעת העבירה סמ"ר ש' א'**, לוחמת חילוץ והצלה, עבר הנאשם קורס הכשרת אימון מתקדם באותה מחלקה. במהלך מסיבה חולייתית, התקרב אליה מספר פעמים וחיבק אותה תוך שהחזיק במותניה בחוזקה והצמיד את גופו אליה. במספר הזדמנויות אף ניסה לנשקה על פיה, אך היא הדפה אותו ממנה. באחת ההזדמנויות הציע שיישנו יחד אך היא סירבה. בהמשך, כשהתיישבה על ספה, התיישב לצידה, ליטף את ברכה בחלקו העליון וטיפס ונגע בישבנה. כשזו ניסתה לקום ולעזוב את המקום, הוא תפס בידה והפציר בה לישון עמו.
6. את **נפגעת העבירה סמל א' ק' ש'**, לוחמת חילוץ והצלה ביחידתו, הכיר הנאשם מהשירות המשותף. במועד שבו בישלה במטבח, התקרב אליה, חיבק אותה מאחור תוך שנישק אותה בצווארה ללא הסכמתה, עד שזו הזיזה את מרפקה והוא חדל ממעשיו.
7. הנאשם התגייס לצה"ל ביום 31 במרץ 2020 ושירת כלוחם חילוץ והצלה. את שירותו הצבאי השלים ביום 13 בדצמבר 2022. החקירה בעניינו נפתחה בעקבות תלונתה של סמ"ר מ' ז', אשר הוגשה ביום 15 בפברואר 2022. הוא לא נעצר בעקבות החקירה. כתב האישום בעניינו הוגש ביום 24 באוקטובר 2022.
8. בעקבות הרשעתו בעבירת מין, הופנה הנאשם למרכז להערכת מסוכנות. בסיומו של הליך ההערכה, מצאה המעריכה, כי מתוך התחשבות בהתרשמות הקלינית; בגורמי הסיכון הסטאטיים, הקשורים לעברו ולפנומנולוגיה של העבירות; בגורמי הסיכון הדינמיים, הקשורים לאישיותו, לסביבתו ולנטיות המיניות שלו; בגורמי החוסן, הקשורים לגורמים האישיותיים והסביבתיים שביכולתם לסייע למניעת הישנות עבירות מין – שרמת המסוכנות המינית של הנאשם לביצוע עבירות דומות בטווח הארוך הינה בינונית.
9. התמונה העולה מכתב האישום חמורה מאוד. בשלבים שונים במהלך שירותו הצבאי, נהג הנאשם באופן פוגע מינית, כלפי בנות שונות, עמיתות לשירות המשותף, פעם אחר פעם, מבלי שחדל ממעשיו, למרות התנגדויות חוזרות ונשנות מצדן במילים ובמעשים. חלק מן המעשים עשה במקומות פומביים ובנוכחות אנשים אחרים.
10. מעשיו של הנאשם גרמו לפגיעה בערכים חברתיים בסיסיים, שיסודם בכבודן של נפגעות העבירה, בריבונות שלהן על גופן ועל שלמות נפשן (ע/40/17 **סגן שרון נ' התצ"ר**; ע/62/16 **התצ"ר נ' סמל ברום**; ע/[5/18](http://www.nevo.co.il/case/25242437)טור' גפורוב נ' התצ"ר, פסקה 20). כך נקבע,

"הניצול המיני של הזולת בדרך של כפייה, או תוך אי התחשבות בהעדר הסכמה הוא אחת התופעות הקשות והפוגעניות ביותר בביטחונו הגופני והנפשי של הפרט, ובשלום הציבור ככלל. הפגיעה המינית העבריינית פולשת לגופו ולנפשו של הקורבן, והורסת בו חלקה טובה. היא מבזה את עצמיותו, ופוגעת באינטימיות ובאוטונומיה המקודשת של גופו. היא משקפת את השתלטות החזק והברוטאלי על החלש וחסר האונים. היא מצריכה התערבות ממשית של מערכות החוק והמשפט כדי להגן על קורבנות עבריינות המין בפועל ובפוטנציה" (ע"פ 171/18 **פלוני נ' מ"י** (21.06.2018) פסקה 10; [ע"פ 9994/07](http://www.nevo.co.il/case/6241014) **פלוני נ' מ"י** (11.08.2008), פסקה 14; [ע"פ 4187/04](http://www.nevo.co.il/case/5818759) **גנטשקה נ' מ"י** (נבו, 21.06.2006); [ע"פ 3316/09](http://www.nevo.co.il/case/6244852) **פלוני נ' מ"י** (14.04.2010); [ע"פ 808/16](http://www.nevo.co.il/case/20937932) **פלוני נ' מ"י** (23.05.2017); [ע"פ 7768/15](http://www.nevo.co.il/case/20832660) **פלוני נ' מ"י** (20.04.2016)).

1. מעשיו נעשו במסגרת הצבאית בגדוד מעורב, בו משרתים אלה לצד אלו חיילים וחיילות, תוך ניצול ההיבטים הייחודים של השירות המשותף (רע"פ 391/17 פלוני נ' התצ"ר (15.01.2017), פסקה 12). השירות הבין-מגדרי נועד לשפר את היכולת האפקטיבית של צה"ל להגן על ביטחון המדינה. לצד זאת, מתאפשרת הזדמנות לשירות שווה בצבא ההגנה לישראל ללוחמים וללוחמות. ביסודותיו של השירות המשותף פגע הנאשם במעשיו (ע/55/06 התצ"ר נ' רב"ט גבאי, פסקה 8).
2. את מרבית מעשיו ביצע תוך כדי ביצוע המשימות הצבאיות, תוך ניצול העובדה שהחיילות היו מחויבות להימצא במקום ויכולתן להימלט מפניו הייתה מוגבלת. הפגיעה בתחושת המוגנות של החיילות, המבצעות את תפקידן הצבאי, משמעותית עוד יותר בנסיבות אלה. צה"ל חייב, אפוא, להגן על שלומם ועל כבודם של החיילים והחיילות, הלוחמים והלוחמות, המשרתים בו ועושים ימים כלילות בהגנה על ביטחון המדינה ([ע/32,33/21](http://www.nevo.co.il/case/28670587%20) רס"ר שיליאן נ' התצ"ר, פסקה 85).
3. למרות זאת, בסיומו של הליך גישור ממושך, מצאו הצדדים להתחשב בהחלטת הנאשם ליטול אחריות על מעשיו, תוך ויתור על טענות ראייתיות, באופן שחסך את הצורך בהעדתן של חמש נפגעות העבירה. עוד התחשבו בשירותו הצבאי הטוב, אותו השלים לפני כשנה ולגביו זכה להערכת מפקדיו. לצד זאת, הביאו בחשבון את מצבו האישי והכלכלי, כאשר תמהיל הענישה אותו הציגו כלל רכיב של פיצויים בסכום לא מבוטל – פיצויים שהועברו עוד קודם למועד הדיון. הצדדים עמדו על כך, שההסכמות אליהן הגיעו הן על דעתן של נפגעות העבירה.
4. הענישה במקרים מן הסוג שהוצג לפנינו, ובפרט נוכח ריבוי נפגעות העבירה, ההתמדה במעשים חרף הבעת הסירוב והתנגדות והניצול של המסגרת הצבאית, מחייבת גישה מחמירה ומרתיעה. בנסיבות המקרה ונוכח השיקולים שהוצגו לפנינו, מצאנו את תמהיל הענישה שהוצע ראוי ומאוזן והחלטנו לאשרו.
5. **לפיכך, החלטנו להטיל על הנאשם את העונשים הבאים:**
6. **שנים עשר (12) חודשי מאסר לריצוי בפועל.**

**הנאשם יתייצב לריצוי עונשו היום, 20.12.2023, מייד בתום הדיון.**

1. **מאסר מותנה של שישה (6) חודשים למשך שלוש (3) שנים לבל יעבור הנאשם עבירה מסוג פשע לפי סימן ה' לפרק י' לחוק העונשין.**
2. **מאסר מותנה של שלושה (3) חודשים למשך שלוש (3) שנים לבל יעבור הנאשם עבירה מסוג עוון לפי סימן ה' לפרק י' לחוק העונשין או עבירה לפי החוק למניעת הטרדה מינית.**
3. **הורדה בדרגה לדרגת טוראי.**
4. **תשלום פיצויים לנפגעות העבירה, אשר שולמו לכל אחת מהן קודם למועד הדיון:**
5. **לנפגעת העבירה סמל מ' ז' – שולמו שבעת אלפים (7,000) ₪;**
6. **לנפגעת העבירה סמ"ר ש' ס' ט' – שולמו ששת אלפים (6,000) ₪;**
7. **לנפגעת העבירה סמל ד' ז' – שולמו שלושת אלפים (3,000) ₪;**
8. **לנפגעת העבירה סמ"ר ש' א' – שולמו אלפיים (2,000) ₪;**
9. **לנפגעת העבירה סמל א' ק' ש' – אלפיים (2,000) ₪.**
* **זכות ערעור כחוק.**
* ניתן והודע היום, ‏ח' טבת, תשפ"ד, **20.12.2023**, בפומבי ובמעמד הצדדים.

 \_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_

 שופטת אב"ד שופטת

**נערך על ידי: ס.ש**

**בתאריך : 03.01.2024**

**חתימת המגייה: סגן שיר בן-ארמון**